
הצרעת – לגוף ולנפש 
טובאל אונסדרופר
שיח לשבת תזריע
הפרשות שאנו נתונים בהן כעת עוסקות באופן אינטנסיבי בהלכות השונות הקשורות לטומאה וטהרה. ידוע הדיון במושג הטומאה, המציג שתי אפשרויות להבנתו: אפשרות אחת, מציגה את הטומאה כאונטולוגית, האומרת שגוף החפץ הוא טמא, מה שמוביל באופן טבעי לכיוונים מיסטיים להבנת שכינת הטומאה בחפץ. לפי אפשרות זו התורה או ההלכה מגלות דרך הדינים השונים את המהות של הכלי / החיה / האדם. האפשרות השנייה, הפורמאלית או הנומינליסטית, מציעה לראות את הטומאה כמשהו שנמצא מחוץ לאובייקט הטמא, אשר נוצר על ידי ההגדרות ההלכתיות למושגים טמא וטהור. ההלכה יוצרת את החלוקה של המציאות לאובייקטים טמאים או טהורים, וזאת על מנת ליצור הקשרים חברתיים, אמירות מוסריות ואולי לשם מטרות נוספות.

בקצרה נאמר, שיש הדים במקורותינו לשתי הגישות. הקורא את פרשיות התורה קריאה לא מגויסת יתקשה להתעלם מהנוכחות הממשית שיש לטומאה. מצד שני, מכמה הלכות בחז"ל עולה בבירור האופי הגמיש לקביעות ההלכה ביחס לטומאה. דוגמא בולטת לכך היא השפעתה הקריטית במקרים רבים של מחשבת האדם על טומאת הכלים.

ננסה להתייחס לפרשת הנגעים בעקבות המושגים הללו. 

פרשיות הנגעים, התופסות את החלק המרכזי בשתי הפרשות תזריע ומצורע, פותחות:
אדם כי יהיה בעור בשרו שאת או ספחת והיה בעור בשרו לנגע צרעת. והובא אל אהרון הכהן... וראהו הכהן וטמא אותו.

ויקרא יג, ב-ג
אם כן, טומאת הצרעת מורכבת משני גורמים – הנגע הפיסי שמתגלה בעור האדם והטומאה שבעקבותיו, שנקבעת באמצעות סימנים ומוּחלת רק לאחר ראיית הכהן הגדול. הפרדה זאת ניתן לראות בצורה מובהקת בעניין צרעת הבתים, בפרשת מצורע, שם כתוב: "וצוה הכהן ופנו את הבית בטרם יבא הכהן לראות את הנגע ולא יטמא כל אשר בבית. ואחר כן יבא הכהן לראות את הבית" (ויקרא יד, לו). כלומר, עד הרגע שבו טימא הכהן את הבית הוא טהור, ולא נגיד שמאחר שהתברר שהבית טמא כל אשר בבית יטמא למפרע. מכאן שטומאת הצרעת היא לא דבר פיסי אלא תלוי קביעה הלכתית, רוחנית. מצד שני המשמעות של הטומאה היא לא פורמלית, אלא נוטה יותר אל האונטולוגיה. מאחר ונחלט המצורע (נטמא על ידי הכהן), הצרעת האוחזת בו היא היא הטומאה, ואת תהליך הטהרה לא נוכל לראות כתהליך חינוכי של חזרה בתשובה בלבד שכן תחילתו של התהליך בריפוי המצורע מן הנגע הממשי.

דיון נוסף ומתבקש הוא מהותם ועניינם של הנגעים. התורה מספרת לנו על קיומם של הנגעים ועל הסימנים השונים באמצעותם ניתן להגדיר אותם כטמאים או טהורים, ואף מציגה את המשמעות הטראגית של טומאת המצורע, "והצרוע אשר בו הנגע בגדיו יהיו פרומים וראשו יהיה פרוע ועל שפם יעטה וטמא טמא יקרא… בדד ישב, מחוץ למחנה מושבו" (ויקרא יג, מה-מו).

אולם אין היא מסבירה לנו: מדוע באו הנגעים? האם זוהי סתם מחלה? או שמא יש לה משמעות רוחנית כלשהי? יש כאן עונש על חטא?

יש הרוצים לטעון שהצרעת היא מחלה גרידא.
 כנגדם יוצאים חוצץ מרבית הפרשנים.

וכך כותב הרשב"ם:
אדם כי יהיה בעור בשרו – כל פרשיות נגעי אדם ונגעי בגדים ונגעי בתים ומראותיהן וחשבון הסגרם ושערות לבנות ושיער שחור וצהוב, אין לנו אחר פשוטו של מקרא כלום ולא על בקיאות דרך ארץ של בני אדם (כלומר, דרכים טבעיות להסבר התופעה), אלא המדרש של חכמים וחוקותיהם וקבלותיהם מפי החכמים הראשונים הוא העיקר.

ובדברו על מדרשם של חכמים יכוון לדברי רש"י:
בדד ישב – שלא יהיו טמאין יושבין עמו. ואמרו רבותינו: מה נשתנה משאר טמאים לישב בדד? הואיל והוא הבדיל בלשון הרע בין איש לאשתו ובין איש לרעהו, אף הוא ייבדל חוץ לשלוש מחנות.

גישה זו מתייחסת לנגעים כעונש על חטא. הרמב"ן הולך בדרך דומה, אך ניתן לשמוע מדבריו יחס שונה מעט, לא חטא ועונש, אלא סיבה ותוצאה, בין הגורם סיבת הצרעת לבין הצרעת:
והבגד כי יהיה בו – זה איננו בטבע כלל ולא הווה בעולם, וכן נגעי הבתים, אבל בהיות ישראל שלמים לה' יהיה רוח השם עליהם תמיד, להעמיד גופם ובגדיהם ובתיהם במראה טוב, וכאשר יקרה באחד מהם חטא ועוון, יתהוה כיעור בבשרו או בבגדו או בביתו, להראות כי השם סר מעליו.

ניזכר במקרים הקיימים בתנ"ך של מצורעים. הראשון הוא של מרים הנביאה שדיברה אודות משה ולאחר נזיפתו של ה' בה ובאהרון "והנה מרים מצרעת כשלג".
 מקרה נוסף הוא של גחזי שלוקה בצרעתו של נעמן בגלל שמעל בדבר אדונו הנביא אלישע.
 והאחרון הוא של המלך עזריה (הוא עוזיהו) שלקה בצרעת בעת אשר נכנס להקטיר קטורת בבית המקדש, בשל גאוותו על ה' והכהנים.
 על אלהה, ניתן להוסיף גם את ידו המצורעת כשלג של משה רבינו, על פי מדרש חז"ל שהוא לקה בה כעונש על כך שדיבר לשון הרע על ישראל.

אמנם בכל המקרים הללו לא מדובר בפרוצדורה ההלכתית של טומאת הצרעת אלא בהצטרעות ישירה מאת ה' או על פי דבר נביא. אולם מכאן נוכל ללמוד שהצרעת באה בעקבות פגמים חברתיים-מוסריים כגון לשון הרע, גאווה, מעילה באמון ושבועת שווא. וכדברי הגמרא:
אמר רבי שמואל בר נחמני אמר רבי יוחנן: על שבעה דברים נגעים באין על לשון הרע ועל שפיכות דמים ועל שבועת שוא ועל גילוי עריות ועל גסות הרוח ועל הגזל ועל צרות העין.

ננסה לשרטט את תמונת הצרעת על פי דברינו. הצרעת כפשוטה איננה מחלה פיסית גרידא מחד, ומאידך היא איננה עונש על חטא. היא תוצאה ישירה של פגם מוסרי בנפש האדם, שמתגלה בגוף האדם. הפגם הרוחני הפנימי מקבל ביטוי בחיצוניות האדם בדמות נגע בעורו. אמנם, לא כל נגע חיצוני (-שאת או ספחת או בהרת וכו') יתפרש ישירות כביטוי הנ"ל (-טומאת צרעת). כאן אנו נזקקים להגדרות של טומאה אונטולוגית וטומאה נומינליסטית. נוכחותו של נגע בעור האדם היא ודאי העדות הפשוטה ביותר לטומאה ממשית בגופו של האדם. מצד שני רק בראיית הכהן ועל פי פסיקתו יוכל הנגע להפוך לטומאה.

במדרשים נוכל למצוא ביטוי רב לגישה זו. כך במדרש רבה:
לעשות לרוח משקל
בנוהג שבעולם הבריות אומרים: איש פלוני רוחו יתירה, איש פלוני רוחו קצרה שנתנה בו רוח קטיקטון. 
ומים תכן במדה, אדם היה משוקל חציו מים וחציו דם. 
בשעה שהוא זוכה לא המים רבין על הדם, ולא הדם רבין על המים. 
ובזמן שחוטא פעמים שהמים רבין על הדם, ונעשה אדריפיקוס,
 ופעמים שהדם רבין על המים, ונעשה מצורע, הדא הוא דכתיב: אדם, או דם.

המדרש מתייחס אל הצרעת כתוצאה של חטא 'בזמן שחוטא', ובו בזמן הוא מתאר את הצרעת כתוצאה של חוסר איזון פיסי בין המים לדם.
 יש כאן תאור הוליסטי שרואה את הפגם הפיסי כתוצר של פגם גופני.
ובהמשך המדרש:
דבר אחר: ודרך לחזיז קולות 
אמר רבי אבין: משל לגנת ירק שהמעין לתוכה, כל זמן שהמעין לתוכה ירקה משחיר. פסק המעין הלבין ירקה. 
כך זכה אדם ושער שחור צמח בו, נרפא הנתק טהור הוא, ואם לאו ושער בנגע הפך לבן, הדא הוא דכתיב: אדם כי יהיה, או דם.

ההסבר של המדרש לצרעת הוא מופלא. סימן הטומאה החיצוני, צבע השערה, הוא ביטוי חיצוני לשפע הרוחני הקיים באדם. ההקבלה לרפואה מזרחית והוליסטית כאן היא כל כך בוטה שאין צורך לעמוד עליה.

ומה נאמר במציאות שבה אין נגעים?

אפשר לחשוב על שתי תגובות טבעיות במציאות כזו אל מול הנוכחות המדהימה הזו של הנגעים שעסקנו בה. תגובה אחת תהיה ציפייה ותקווה. כחלק מהציפייה לחזרת השכינה נצפה למצב שבו אדם מקבל שיקוף מלא של עולמו הפנימי דרך הגוף.

התגובה השנייה היא קבלת והכלת המצב האנושי הקיים בעולם, שבו הרוח היא נעלמת. אנחנו לא יכולים להגדיר אותה או להעריך אותה. הפנימיות של האחר נעלמת ממנו וכל שנשאר לנו הוא להחליט כיצד אנו מתייחסים. האם היחס הבסיסי שלנו למה שאנו לא רואים, הוא שלילי או חיובי, ובחירה זו נשארת בידינו. רק על עצמי לספר ידעתי, וגם להגיע אל עצמי, אל שורשי, הרי אני רק בתחילת הדרך. ואז נשאר רק לדון את האדם לכף זכות, וכדברי ר' נחמן – "כי על ידי שמוצאין בו עוד מעט טוב , איזה נקודה טובה, ודנין אותו לכף זכות, על ידי זה מוציאין אותו באמת מכף חובה לכף זכות".

לסיום נביא את דבריו המתוקים של ה'שפת אמת':
אדם כי יהי' בעור בשרו כו'. כי אחר חטא האדם כתוב ויעש כו' כתנות עור. והוא שניתן להם מסך והסתר בכל דבר כמו שכתוב בזוהר הקדוש שהוא ממשכא דחויא. ועור מלשון עיור שאחר החטא א"י להכיר האור מתוך החושך רק בעבודה ויגיעה להסיר מסך המבדיל. והנגעים באים רק מכח עור הזה. וידוע כי יש בעור נקבים דקים. כי בקליפות יש נקודה גנוזה ג"כ. רק שע"י עונות נסתמו החלונות ובאים הנגעים. כדאיתא מה נגע סגירו כו'. אך גוף הנגע הוא לרפואה. והנה גזרת הכתוב שטומאתן וטהרתן ע"י כהן. ובשלמא הטהרה ניתן במתנה לאהרן. על כי הנגעים באים על לשון הרע ואהרן היה אוהב ורודף שלום. אך מה טעם שיהיה הטומאה בראיית הכהן. והלא טוב עין הוא יבורך. רק כנ"ל שהנגע רפואה הוא. כדאיתא מצורע מוציא רע. פירוש שעל ידי הנגע נמשך הרע מפנימיות האדם לחוץ. כך פירש בספר כלי יקר ע"ש. ובוודאי אדם השלם ראוי לו לשמוח בזה שרואה שפלותו. ושעל ידי זה יזכה להתטהר מלהיות הטומאה טמונה בפנימיותו. ולכן ע"י ראיית הכהן נמשך הטומאה לחוץ...

הכותב ישמח לקבל תגובות והערות:
 tuvelu@gmail.com
� הרלב"ג בפירושו לתורה.


� עיין במדבר פרק י"ב.


� עיין מלכים ב' פרק ה. 


� עיין דברי הימים ב' פרק כ"ו.


� ערכין ט"ז ע"א.


� כנראה שם של מחלה ביוונית. במדרש תנחומא הגרסא: איסטניס. וגרסת התנחומא קרובה יותר לדברינו להלן בהערה 8. 


� ויקרא רבה, פרשה טו, ב.


� אפשר להסביר שמובאים כאן המים משום שהם מסמלים את הכח היורד למטה, רודף המנוחה, קר, לעומת הדם החם, האדום, המתרוצץ בגוף ומבקש להתפרץ החוצה. השוואה זו מזכירה שני כוחות, שעל פי התיאוריה של פרויד, כל היצרים מונעים על ידי אחד משניהם: יצר החיים, הליבידו (בהקשר זה, הדם), ויצר המוות (המים). 


� שם, שם ג.


� ליקוטי מוהר"ן קמא, סימן רפב.


� שפת אמת פ' תזריע שנת תרל"ה.

